El barri del Raval celebrarà el seu tradicional Porrat aquest cap de setmana
14 febrer 2024

## El barri del Raval celebrarà el seu tradicional Porrat aquest cap de setmana14 febrer 2024Última actualització: 14 febrer 2024

![](../gestion/img/2df6decc28918e54b5feff4dd13039fa16d4981a3118aed74e430504fdb081e5.JPG)  
  

L'**edil i presidenta de la Junta de Districte del Raval, Maribel Codina**; el **president de l'Associació de Veïns, Diego Morant**, i el seu **tresorer, Paco Perelló**, han presentat hui la nova edició del Porrat del barri, que tindrà lloc **del 16 al 18 de febrer**.  
  
El programa començarà divendres a les 18 hores, moment en què s'obriran tant les atraccions de la fira com el mercat tradicional. No serà, tot i això, fins dissabte a les 12 hores quan tindrà lloc el pregó inaugural, que es farà a la plaça de Sant Josep.  
  
Després, hi haurà una exhibició canina a càrrec de l'Associació Kuman i, a les 14 hores, l'Associació de Moros del Raval servirà un **putxero**, el preu del qual serà de **14 euros** per persona, al pati de la Casa de la Marquesa.  
  
A les 17 hores, l'alumnat de l'acadèmia Dance Room ballarà a la plaça del Prado. A les 19 hores, arrancarà l'actuació del grup Míster Globo, que serà al mateix lloc que l'espectacle anterior. _"Un dels integrants és del barri, cosa que ens fa molta il·lusió perquè sempre intentem que els que actuen siguen part del veïnat"_, ha comentat Morant.  
  
Per acabar el dia, es durà a terme el ja típic **sopar d'«Enamorats»**, que costarà **14 euros**. Per la seua banda, Perelló ha explicat que _"és una cosa que es fa cada any i sempre insistim que, tant els dinars com els sopars, són per a tota la ciutadania, no només per a la gent del Raval"_.  
  
Diumenge començarà a les 12.15 hores amb la tradicional ofrena a San José i el posterior 'sarau', que comptarà amb l'actuació de la Rondalla Agredolç, i serà entre les 13 i les 14.30 hores a la plaça del Prado.  
  
Les **paelles**, que es faran al pati de la Casa de la Marquesa i es menjaran, aproximadament, a les 14.30 hores, seran les encarregades de posar el punt final a les festes del districte. En aquest cas, participar-hi costarà **9 euros**.  
  
Finalment, Morant ha agraït a l'Ajuntament i a totes les associacions i grups participants la seua ajuda i suport, i ha recordat que, **per reservar plaça en algun dels tres dinars, les persones interessades han de telefonar al número de telèfon 696 625 758 o al 620 017 669**.

[Twittear](https://twitter.com/share)